Moordverdagte wou ondersoekbeampte glo laat vermoor | Maroela Media
Strydom staan tereg vir die moord op Joey en Anisha van Niekerk van Mooinooi in Noordwes in Desember 2017, asook die moord op Mandie Jansen van Rensburg in Junie 2014.
Adrian Nell, Strydom se regsverteenwoordiger in die saak rakende die moord op Jansen van Rensburg, het aan Maroela Media bevestig nóg 'n aanklag is teen sy kliënt aanhangig gemaak. Dit nadat Strydom na bewering een van sy medegevangenes in die Kgosi Mampuru II-gevangenis in Pretoria 'n groot bedrag geld aangebied het om AO Jannie van der Walt, die ondersoekbeampte in die saak oor Jansen van Rensburg se moord, te vermoor.
Die "huurmoordenaar" is verlede maand op parool vrygelaat en het toe glo die polisie van Strydom se beweerde planne ingelig.
Kapt. Kay Makhubele, woordvoerder van die polisie, het aan Maroela Media bevestig 'n saak van sameswering om 'n misdaad te pleeg is aanhangig gemaak, maar hy wou geen verdere besonderhede oor die saak verskaf nie.
Nell sê egter Strydom het nog nie op dié aanklag voor 'n hof verskyn nie. "Ek is nie seker of hy al amptelik aangekla is nie."
Strydom sal op 7 September weer in die hof verskyn op aanklag van moord op Jansen van Rensburg. Hy sal na verwagting dan na die getuiebank geroep word om te getuig.
Strydom sal egter voor dan, op 16 Augustus, saam met vier ander beskuldigdes, weer in die hooggeregshof in Pretoria verskyn in verband met die moord op die Van Niekerk-egpaar.
Die beskuldigdes in die saak oor die moord op Joey en Anisha van Niekerk in die hof. Foto: Mariné Lourens
Jansen van Rensburg is op 24 Junie 2014 doodgeskiet in wat aanvanklik as 'n "plaasaanval" bestempel is. Die staat het vroeër aan die hof gesê dat Jansen van Rensburg 'n deel van haar kleinhoewe aan Strydom sou verkoop en die twee het lewenspolisse ter waarde van R1,8 miljoen op die ander uitgeneem as sekuriteit. Strydom het gevolglik ná Jansen van Rensburg se dood die R1,8 miljoen ontvang.
Strydom staan saam met 'n Mosambiekse man tereg op aanklag van moord. Die man se naam kan egter nie bekendgemaak word nie omdat hy op 'n seksuele aanklag teregstaan in die ander moordsaak waarin Strydom ook aangekla word.
Strydom, Mercia Strydom (22), Alex Modau (36) en twee Mosambiekse broers staan tereg vir die moord op Joey en Anisha wat in Desember 2017 spoorloos verdwyn het uit die huis waarin hulle op 'n kleinhoewe in die Mooinooi-omgewing gewoon het.
Liewe land, maar hierdie man is arrogant. Hoeveel meer mense se lewens wil hy verwoes deur sy eie geweldadige, roekelose en belaglike optredes.